METK nõuandeteenistus

Lõuna-Eesti Toidukonverents
2021-10-19 | Jõgevamaa, Jõgevamaa, Eesti
Lõuna-Eesti Toidukonverents toimub juba viiendat korda!
Seekord võõrustab meid Jõgevamaa, Eestimaa südames Põltsamaal – 19. oktoobril kl.9:30- 17:00, Põltsamaa Kultuurikeskuses.

Konverentsi teemaks on (Maa)ettevõtlus kui elustiil – amatöörist professionaaliks.
Eestimaal on nii palju toidutootjaid-, pakkujaid, kelle tegevus alguse saanud kirest, hobist, elustiilist, mis nüüd toob ka leiva lauale. Kuidas on nende ettevõtjate teekond olnud, mis on olnud väljakutsed, karid, mis on olnud õnnestumised, ehk ka õnnelikud juhused – tule kuula!

Moderaatoriks ehk päevajuhiks on Erlis Schönberg – Mulgimaa mees, maitsemeelelahutaja, Peakokkade Ühenduse liige, Eesti kodukokk 2010.
Oma kogemuslugusid tulevad jagama järgmised Lõuna-Eesti ettevõtjad (nimekiri veel täieneb!):

Meemeistrid on üle 10 aasta tegutsenud pereettevõte, mis kasvas välja huvist mesinduse vastu. Suvisel ajal tegeleb Annamõisas paiknevas uues tootmishoones värske mee vurritamise ja pakendamisega lausa kolm põlvkonda. Peale naturaalse mee valmistatakse erinevaid meesegusid kohalike külmkuivatatud marjade ning lisanditega. Lisaks plaanivad Kristi ja Raul Terep vanast meiereist külastuskeskuse rajada.
Pereettevõttest Siidrikoda on kasvanud välja uus tegevussuund ja bränd – restoran KODAS, mida veab eest peretütar oma kolme sõbrannaga, kellega koliti selleks pealinnast Põlvamaale.
Viinamärdi Talu on väike perefirma Tartumaal. Talus kasvatatakse piimalambaid ja talu meiereis valmistatakse „Ehtsa talutoidu“ märki kandvaid tooteid nii lamba- kui ka lehmapiimast. Juustud valmivad käsitööna ning on itaaliapärased, kuna talu peremees ja juustumeister Denis Pretto on pärit Itaaliast.
Mulgi Pruulikoda on 2015. aastast tegutsev väike talupruulikoda Lõuna-Viljandimaal, mis kannab Karksi kandi õllepruulimise traditsiooni moodsal viisil edasi. Lauri Vaiksaare pruulitud õlu on pastöriseerimata ja filtreerimata – ehe ning maitseküllane. Lisaks võõrustatakse seltskondi, kel huvi õlletootmise vastu.
Otepää kõrgustikul vaarikaid kasvatav Tedre talu on võtnud eesmärgiks võtta vaarikatest välja niipalju kui võimalik ning lisaks mahlatootmisele pressib vaarikaseemnetest üliväärtuslikke vitamiine ja rasvhappeid sisaldavat õli. Tedre talu pererahvas Kadri Kalmus ja Raivo Teder on vaarikaid kasvatatud ja marju müüdud üle 20 aasta..
Andri-Peedo talus hakati kitsi pidama 2009. aastal, 2017 avati Põhjamaade moodsaim kitsefarm. Rajatud on avar ja valgusküllane kitselaut, Eestis ainulaadne heinakuivati, kõrgtehnoloogiline meierei ja hubane talupood. Kitsedele heade elutingimuste loomise ja eriti kvaliteetse söögi andmisega on perefirma võimeline pakkuma kitsepiima ja -juustusid, mida hindavad kõrgelt ka mitmed tippkokad.
Eikellegimaa MTÜ on elav näide säilenõtkest (loe: jätkusuutlikust) talust. Tegemist on looduslähedast eluviisi propageeriva MTÜ-ga, mis lähtub mõttest „elades loodusega koos, mitte selle arvelt“.
Pereettevõte Ostrova Mari kasvatab Setomaal musti sõstraid, mustikaid ja vaarikaid. Ettevõte viljeleb mahepõllumajandust – marjaistanduses ei kasutata keemilisi taimekaitsevahendeid ega mineraalväetisi. Mustadest sõstardest toodab Ostrova Mari koostöös Polli Aiandusuuringute keskusega mahla, jahu ja toormoose. Lisaks on tootenimistus ka külmutatud marjad.
Alatskivi Mõisamaitsed on väike pereettevõte, mis toodab vanas Alatskivi mõisa jääkeldri hoones peamiselt käsitööveine, lisaks teesid, maitseäädikaid ja muud põnevat. Kõik see valmib kodukandi marjadest, puuviljadest ja aasataimedest. Külli Must vedas aastaid Alatskivi mõisakompleksi taastamist, kuid toidutehnoloogina pööras oma hobi ettevõtluseks.
2018. aastal sündinud Green Bite OÜ toodab putukastest toitu – kilgileibasid ja toorbatoone, mis on välja töötatud Eesti teadlaste kaasabil. Ettevõtet veavad eest kaks õde – Külli Lokko ja Marge Kõllamägi, kellest esimene esindab teadust ja teine ettevõtlust. Startupile kohaselt on ettevõtte ärimudel kahe ja poole aasta jooksul oluliselt muutunud, arenedes algsest katsefarmist, kilkide kasvatamisest ja kilgijahu valmistamisest tervislike lõpptoodete valmistajaks

Sarnaselt eelmisele aastal on konverentsi raames plaanis väiketootjate toodete esitlemine, degusteerimine, nö minimess.

Registreerimine kuni 11. oktoobrini SIIN. Konverents on osalejatele tasuta ja toimub hübriid-üritusena, ehk võimalik osaleda nii füüsiliselt kohale tulles, kui läbi veebi. Täpsem info ja registreerimine konverentsi kodulehel või FB-lehel.
Tähelepanu! Konverentsile pääseb vaid COVID- tõendiga, ehk kas kinnitus COVID-19 haiguse läbipõdemise kohta (180 päeva jooksul), koroonapassiga (vaktsineerimiskuuri läbimist tõendav dokument) või negatiivse testitulemuse esitlemisega (kiirtest või PCR test). Täpsemad tingimused sõltuvad tol hetkel kehtivatest piirangutest ja reeglitest.

Konverentsi korralduses löövad kaasa erinevate toiduvõrgustike eestvedajad üle Lõuna-Eesti, sh Jõgevamaa Koostöökoda, TÜ Taluturg, Põlvamaa Arenduskeskus, Viljandimaa Arenduskeskus, Tartu Teaduspark, EMÜ Polli Teadmistepõhiste tervise- ja loodustoodete kompetentsikeskus, Tartumaa Arendusselts, Valgamaa Arenguagentuur, Võrumaa Talupidajate Liit/ Uma Mekk, MTÜ Seto Küük, Eesti Maaturismi Assotsiatsioon, MTÜ Sibulatee ja MTÜ Mulgi Väiketootjate Liit.
2020.a. Lõuna-Eesti Konverentsi salvestused leiate järgmiste linkide alt: I osa, II osa, III osa Konverentsi esitlused leiad SIIT ja pildigalerii on SIIN. Konverentsi on kenasti kokku võetud Maaeluvõrgustiku uudises.

Ootame Sind osalema!
Toidukonverentsi korraldusmeeskond

Kontaktid: Elo Mets, Tartu Ärinõuandla, elo@arinouandla.ee, tel 511 3932
Ülle Jukk, Jõgevamaa Koostöökoda, ylle@jogevamaa.ee, tel 5305 6322

Veebiseminar: Kuidas müüa Amazonis?
2021-10-20 14:00 - 17:00 (Europe/Tallinn) | Veebis, Eesti
Veebiseminar on osa programmist Ekspordivägi, mille eesmärk on kasvatada toidusektori rahvusvahelise müügi teadmisi ja oskusi.
Digitaalse müügi teadmised on toidusektoris väga olulised ning seega korraldatakse veebiseminaride sari digimüügi teadmiste jagamiseks. Kuidas müüa Amazonis on teine 2021 sügisel toimuvast neljaosalisest sarjast.

Sihtgrupp
Kõik huvilised toidusektorist.

Veebiseminari teemad

Missugused on toidusektori müügi võimalused Amazonis?
Parimad näited erinevatest toidusektori brändidest Amazonis.
Missugused on Amazonis edukad strateegiad toidukaupade müügiks?
Millele sobiva strateegia valimisel tähelepanu pöörata?

Veebiseminari salvestus
Veebiseminari materjal

Esineja
Martina Vazzoler (IT) töötab Itaalia Toidu Ekspordi Koolis ning omab unikaalseid ja sügavaid teadmisi elektrooniliste turuplatside (marketplaces) kaardistamisel ja nende kasutamisel oma e-poodidega integreerimisel. See on väga eriline kompetents, mis on oluline Eesti ettevõtetele.
Ta on kaua töötanud turunduses ja kommunikatsioonis, aga viimastel aastatel spetsialiseerunud digitaalsetele projektidele, mille raames ta on teinud koostööd näiteks Twitteriga, loonud digitaalse turunduse ja transformatsiooni strateegiaid ja tasuvusanalüüse mitmetele toidusektori ettevõtetele ja aidanud neil laieneda digitaalsete kanalite kaudu rahvusvaheliselt. Digitaalsete strateegiate loomisel toetub ta andmetele ja sügavale infoanalüüsile.
Martina on sotsiaalse kaubanduse e-poe e-Italy looja, mis tegutseb rahvusvaheliselt Itaalias toodetud kaupade sh toidukaupade vahendamisega. Ta on selle ühendanud 10 Amazoni ja 9 Ebay kontoga ning saavutanud suurepäraseid müügitulemusi. Martina on välja andnud koostöös IUSVE di Mestre ülikooli üliõpilastega raamatu veebiturgudest ning sellest, missuguste strateegiatega nendel edukas olla.
Veebiseminari hind
Infopäev on tasuta, kuid selle eest arvestatakse vähese tähtsusega abi kuni 131€ ühe osaleja kohta.

Veebiseminari toimumise aeg ja koht
Veebiseminar toimub Zoomi keskkonnas 20. oktoobril kell 14:00 – 17:00.

Registreerimine
Veebiseminaril osalemiseks on vaja registreeruda hiljemalt 19.10. Registreeri siin!
Kõikidele registreerunutele saadetakse Zoomi link hiljemalt päev enne veebiseminari.

Toetajad
Teadmussiirde pikaajaline programm toidusektori müügivõime edenduse tegevusvaldkonnas viiakse ellu “Eesti maaelu arengukava 2014-2020” meetme „Teadmussiire ja teavitus“ tegevuse liigi „Pikaajalised programmid“ raames ning seda rahastatakse Euroopa Maaelu Arengu Põllumajandusfondist (EAFRD).

Riskijuhtimine nõustajale (majandusmoodul)
2021-10-21 09:00 - 2021-10-22 14:30 | Hiiumaa, Eesti
Koolitusel osalemise eeltingimuseks on eelnevalt läbitud üldmoodul.
Koolitus toimub 21. – 22. oktoober 2021.
Koolitus toimub Eesti Maaülikooli videosilla vahendusel BigBlueButton (BBB) keskkonnas.
Taimekasvatuse mooduli läbinud õppija:

teab põllumajandustoorme ja -toodangu hindade volatiilsuse ja äririskide sh finantsriskide olemust, finantsriskide juhtimise võimalusi ja oskab neid rakendada nõustamistöös;
mõistab põllumajandustoodete turgude toimimist ja põllumajanduses kasutatavate sisendite turgude toimimist;
oskab analüüsida riskide majanduslikke mõjusid;
oskab kujundada riskijuhtimise strateegiaid põllumajandusettevõttes (rõhuasetus riskide ülekandumisel).

AJAKAVA:
1. päev (21. oktoober 2021)
9.15-10.45 Ettevõtte strateegiliste ja taktikaliste riskide eristamine. Taktikaliste riskide: finantsriski ja äririski ulatuse mõõtmine ja hindamine. (Maire Nurmet)
11.00-12.30 Põllumajandusettevõtte majanduslike riskide maandamise strateegiad ettevõtetes: ülekandmine, leevendamine ja aktsepteerimine ning riskide hajutamise meetmed: äritegevuse mitmekesistamine, reservid. (Maire Nurmet)
12.30-13.00 LÕUNA
13.00-14.30 Avaliku ja erasektori koostöös rakendatavad põllumajanduse riski hajutamise meetmed: rahalised toetused, kapitaliturumeetmed ja kindlustusteenus (Katrin Lemsalu)
2. päev (22. oktoober 2021)
9.15-10.45 Põllumajandusriskide juhtimise praktilised kogemused ettevõttes, tururiskid ja hankeriskid – lektor Jüri Lehtsaar, ekspert Kristjan Rebane
11.00-12.30 Põllumajandusriskide juhtimise praktilised kogemused ettevõttes, tootmisriskid, personaliriskid ja finantsriskid – lektor Jüri Lehtsaar, ekspert Kristjan Rebane
12.30 – 13.00 LÕUNA
13.00-14.30 Riskid toiduainete tarneahelates ja varustuskindluse tagamine Covid 19 tingimustes – lektor Rando Värnik
Sihtrühm:
1) kehtiva kutsetunnistusega konsulent või isik, kelle konsulendi kutsetunnistuse kehtivusaeg on lõppenud;
2) põllu- või maamajandusliku nõuandetegevusega tegelev nõustaja või
3) põllu- või maamajanduslikust nõuandetegevusest huvitatud isik Euroopa Liidu ühise põllumajanduspoliitika rakendamise seaduse § 71 lõikes 1 sätestatud valikumenetluse kohaselt valitud nõustamisteenuse osutaja nõusolekul.
Registreeruda moodulile saab SIIN
Koolituse tellija: Põllumajanduse Registrite ja Informatsiooni Amet (PRIA)
Tegevus finantseeritakse Euroopa Maaelu Arengu Põllumajandusfond´i (EAFRD) vahenditest.
Kontakt ja täiendav info: Jaana Orin, Mob: +372 5213304, E-post: jaana.orin@emu.ee
